CELEX: 52020PC0256
Language: ro
Date: 2020-06-22
Title: Propunere de DECIZIE DE PUNERE ÎN APLICARE A CONSILIULUI de modificare a Deciziei de punere în aplicare (UE) 2018/485 de autorizare a Danemarcei să aplice o măsură specială de derogare de la articolul 75 din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 22.6.2020
            COM(2020) 256 final
            2020/0124(NLE)
            Propunere de
            DECIZIE DE PUNERE ÎN APLICARE A CONSILIULUI
            de modificare a Deciziei de punere în aplicare (UE) 2018/485 de autorizare a Danemarcei să aplice o măsură specială de derogare de la articolul 75 din Directiva 2006/112/CE privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               În conformitate cu articolul 395 din Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  1
                („Directiva TVA”), Consiliul, hotărând în unanimitate la propunerea Comisiei, poate autoriza orice stat membru să introducă măsuri speciale de derogare de la dispozițiile directivei respective, în scopul simplificării procedurii de colectare a taxei pe valoarea adăugată (TVA) sau al prevenirii anumitor forme de evaziune fiscală sau de evitare a obligațiilor fiscale. 
            
            
               Prin scrisoarea înregistrată de Comisie la 21 februarie 2020, Danemarca a solicitat autorizarea de a aplica în continuare un regim forfetar pentru utilizarea în scop privat a vehiculelor utilitare ușoare cu o masă totală maximă autorizată de trei tone, care au fost înregistrate exclusiv în scopuri profesionale, extinzând aplicarea măsurii speciale acordate prin Decizia de punere în aplicare (UE) 2018/485 a Consiliului
                  2
               , fapt care constituie o derogare de la articolul 75 din Directiva TVA. 
            
            
               În conformitate cu articolul 395 alineatul (2) din Directiva TVA, Comisia a informat celelalte state membre, prin scrisoarea din 2 aprilie 2020, cu privire la cererea înaintată de Danemarca. Prin scrisoarea din 3 aprilie 2020, Comisia a comunicat Danemarcei faptul că deține toate informațiile necesare pentru a analiza cererea.
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Pentru simplificarea colectării TVA-ului și combaterea evaziunii fiscale, Danemarca a solicitat în 2011 o derogare care să permită introducerea unui regim forfetar pentru utilizarea în scop privat a vehiculelor utilitare ușoare cu o masă totală maximă autorizată de trei tone și care sunt înregistrate ca fiind destinate exclusiv unor scopuri profesionale. Cererea de derogare a fost aprobată prin Decizia de punere în aplicare 2012/447/UE a Consiliului din 24 iulie 2012
                     3
                  . Danemarca a solicitat de două ori prelungirea măsurii, care a fost aprobată prin Decizia de punere în aplicare 2015/992/UE a Consiliului din 19 iunie 2015
                     4
                   și prin Decizia de punere în aplicare (UE) 2018/485 a Consiliului. Această a doua decizie de punere în aplicare a Consiliului urmează să expire la 31 decembrie 2020. 
               
               
                  În absența unei astfel de măsuri de derogare, legislația daneză impune ca utilizarea în scop privat a unui astfel de vehicul înregistrat ca fiind destinat exclusiv unor scopuri profesionale să aibă drept consecință pierderea completă, de către persoana impozabilă, a dreptului de a deduce TVA-ul din costul de achiziționare al vehiculului. Danemarca aplică o clauză de statu quo în temeiul articolului 176 din Directiva TVA cu privire la deducerea TVA-ului aferent costurilor de achiziționare și funcționare ale vehiculelor utilitare ușoare cu o masă maximă autorizată de până la trei tone. Dacă o întreprindere înregistrează astfel de vehicule utilitare ușoare ca fiind destinate exclusiv unor scopuri profesionale, aceasta are dreptul de a deduce în totalitate TVA-ul aferent achiziționării vehiculelor și costurilor de funcționare. Pe de altă parte, o întreprindere care înregistrează un vehicul utilitar ușor ca fiind destinat utilizării atât în scopuri profesionale, cât și în scopuri personale nu are dreptul să deducă TVA-ul aferent costului de achiziție, dar poate deduce în totalitate TVA-ul pentru costurile de funcționare ale vehiculului. 
               
               
                  Sistemul danez descris mai sus poate fi complicat și costisitor de administrat, atât pentru persoana impozabilă, cât și pentru administrația fiscală. Prin urmare, Danemarca a solicitat permisiunea de a aplica o procedură simplificată, acordată anterior prin Decizia de punere în aplicare 2012/447/UE a Consiliului și ulterior prin Decizia de punere în aplicare 2015/992/UE a Consiliului și prin Decizia de punere în aplicare (UE) 2018/485 a Consiliului. 
               
               
                  În conformitate cu articolul 75 din Directiva TVA, în cazul în care bunurile care fac parte din activele unei întreprinderi sunt utilizate în scopuri private, baza de impozitare pentru stabilirea TVA-ului datorat este costul total aferent furnizării serviciilor suportat de persoana impozabilă. Sistemul forfetar din Danemarca poate fi utilizat de o persoană impozabilă timp de până la douăzeci de zile într-un an calendaristic. În cadrul acestui sistem, persoana impozabilă plătește o taxă pe zi pentru utilizarea în scopuri private a vehiculului. Suma forfetară care trebuie plătită pe zi pentru utilizarea vehiculului în scopuri private este de 40 DKK și corespunde doar TVA-ului. Această valoare a fost stabilită de guvernul danez pe baza analizei statisticilor naționale. O plată similară, prevăzută de dispoziții legislative naționale separate, ar fi solicitată pentru a acoperi impozitul pe venit aferent autoturismelor de serviciu, la care se adaugă o taxă de circulație suplimentară. Dacă persoana impozabilă ar utiliza vehiculul în scopuri private mai mult de douăzeci de zile dintr-un an calendaristic, s-ar aplica normele de statu-quo, iar persoana impozabilă ar pierde în întregime dreptul de deducere a costurilor de achiziționare a vehiculului.
               
               
                  Autoritățile daneze au pus la punct un sistem electronic prin care persoanele impozabile pot plăti suma forfetară zilnică online sau printr-o aplicație mobilă. La momentul plății, persoana impozabilă primește un bon valoric de o zi în schimbul unui document justificativ care atestă plata TVA-ului. Autoritățile consideră că acest sistem simplifică obligațiile contabile atât pentru persoanele impozabile, cât și pentru autoritățile fiscale însărcinate cu colectarea și perceperea impozitelor.
               
               
                  Procedura simplificată este opțională. Prin urmare, persoanele impozabile ar putea în continuare să își înregistreze vehiculele utilitare ușoare atât în scopuri profesionale, cât și în scopuri private, dacă această formulă se potrivește situației lor specifice. 
               
               
                  După cum se prevede la articolul 3 din Decizia de punere în aplicare (UE) 2018/485 a Consiliului, Danemarca a prezentat, împreună cu cererea de prelungire, și un raport de reexaminare a măsurii. Conform autorităților daneze, procedura simplificată a funcționat foarte bine în ultimii ani și, prin urmare, se justifică aplicarea sa în continuare.
               
               
                  Prin urmare, este adecvat ca Danemarca să fie autorizată să continue aplicarea măsurii de derogare până la 31 decembrie 2023.
               
            
            
               •Coerența cu dispozițiile existente în domeniul de politică vizat
            
            
               Conform articolului 176 din Directiva TVA, Consiliul stabilește cheltuielile pentru care TVA nu este deductibilă. Până la stabilirea acestor cheltuieli, statele membre sunt autorizate să mențină excluderile care erau în vigoare la 1 ianuarie 1979. Există așadar un număr de dispoziții de tip „statu-quo” care limitează dreptul de deducere în ceea ce privește autoturismele. 
            
            
               
                  În pofida inițiativelor anterioare de stabilire a unor reguli privind categoriile de cheltuieli care pot face obiectul limitării dreptului de deducere
                     5
                  , această derogare este adecvată în așteptarea unei armonizări a acestor reguli la nivelul UE.
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
         
         
            
               
                  Articolul 395 din Directiva TVA.
               
            
            
               •Subsidiaritate (în cazul competenței neexclusive) 
            
            
               
                  Având în vedere dispoziția din Directiva TVA pe care se întemeiază, propunerea intră în sfera competenței exclusive a Uniunii Europene. În consecință, principiul subsidiarității nu se aplică.
               
            
            
               •Proporționalitate
            
            
               Decizia se referă la o autorizație acordată unui stat membru la solicitarea acestuia și nu constituie o obligație. 
            
            
               
                  Având în vedere domeniul de aplicare limitat al derogării, măsura specială este proporțională cu obiectivul urmărit, și anume simplificarea obligațiilor aferente și a colectării TVA-ului, precum și combaterea evaziunii fiscale.
               
            
            
               •Alegerea instrumentului
            
            
               
                  Instrumentul propus este o decizie de punere în aplicare a Consiliului.
               
               
                  În conformitate cu articolul 395 din Directiva TVA, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. O decizie de punere în aplicare a Consiliului este cel mai adecvat instrument, deoarece poate fi adresată statelor membre în mod individual.
               
            
            
               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultări cu părțile interesate
            
            
               
                  Nu s-a efectuat nicio consultare a părților interesate. Prezenta propunere se bazează pe o cerere depusă de Danemarca și privește numai acest stat membru.
               
            
            
               •Obținerea și utilizarea expertizei
            
            
               
                  Nu a fost necesar să se recurgă la expertiză externă.
               
            
            
               •Evaluarea impactului
            
            
               
                  Propunerea vizează combaterea evaziunii în domeniul TVA și simplificarea procedurii de impozitare, având așadar un potențial impact pozitiv deopotrivă pentru întreprinderi și pentru administrații. Această soluție a fost identificată de Danemarca ca fiind o măsură adecvată. Danemarca a prezentat un raport de reexaminare a măsurii, conform căruia procedura simplificată a funcționat foarte bine în ultimii ani, justificându-se așadar aplicarea sa în continuare.
               
               
                  Potrivit datelor furnizate de Danemarca, în 2017, 2018 și, respectiv, 2019 au fost vândute 22 383, 25 755 și, respectiv, 28 854 de bonuri valorice de o zi pentru suma de 225 DKK, din care TVA-ul reprezenta 40 DKK pentru fiecare bon valoric de o zi. Aceasta înseamnă că măsura a fost utilizată conform așteptărilor de la momentul introducerii.
               
            
            
               •Drepturi fundamentale
            
            
               
                  Propunerea nu are consecințe asupra protecției drepturilor fundamentale.
               
            
            
               4.IMPLICAȚIILE BUGETARE
            
         
         
            
               
                  Măsura nu va avea niciun impact negativ asupra resurselor proprii ale Uniunii provenite din TVA.
               
            
            
               5.ALTE ELEMENTE
            
            
               
                  Propunerea include o dispoziție de încetare a efectelor, derogarea expirând automat la 31 decembrie 2023.
               
               
                  În cazul în care Danemarca va avea în vedere solicitarea unei noi prelungiri a măsurii de derogare după 2023, ea va trebui să transmită Comisiei un raport care să includă reexaminarea măsurii, împreună cu cererea de prelungire, până la 31 martie 2023 cel târziu.
               
            
            
               2020/0124 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de modificare a Deciziei de punere în aplicare (UE) 2018/485 de autorizare a Danemarcei să aplice o măsură specială de derogare de la articolul 75 din Directiva 2006/112/CE privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  6
               , în special articolul 395 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)Prin scrisoarea înregistrată la Comisie în data de 21 februarie 2020, Danemarca a solicitat, în conformitate cu articolul 395 alineatul (2) primul paragraf din Directiva 2006/112/CE, autorizația de a aplica o măsură specială de derogare de la articolul 75 din directiva respectivă care reglementează dreptul de deducere a taxei pe valoarea adăugată (TVA) achitată în amonte.
            
            
               (2)Prin scrisoarea din 2 aprilie 2020, Comisia a informat celelalte state membre, în temeiul articolului 395 alineatul (2) al doilea paragraf din Directiva 2006/112/CE, cu privire la cererea depusă de Danemarca. Prin scrisoarea din 3 aprilie 2020, Comisia a comunicat Danemarcei faptul că deține toate informațiile necesare pentru a analiza cererea.
            
            
               (3)În absența unei măsuri de derogare, legislația din Danemarca prevede că, dacă un vehicul utilitar ușor cu o masă totală maximă autorizată de trei tone este înregistrat pe lângă autoritățile daneze ca fiind utilizat exclusiv în scopuri profesionale, persoana impozabilă poate deduce în întregime TVA-ul achitat în amonte pentru costurile de achiziționare și funcționare a vehiculului. Dacă un astfel de vehicul este ulterior utilizat în scopuri private, persoana impozabilă pierde dreptul de a deduce TVA-ul plătit pentru costul de achiziționare al vehiculului.
            
            
               (4)Pentru a atenua consecințele regimului respectiv, Danemarca a solicitat autorizația de a introduce o măsură specială de derogare de la articolul 75 din Directiva 2006/112/CE. Prin Decizia de punere în aplicare 2012/447/UE a Consiliului
                  7
               , Danemarca a fost autorizată să introducă măsura specială, iar autorizația a fost ulterior prelungită prin Decizia de punere în aplicare (UE) 2015/992 a Consiliului până la 31 decembrie 2017
                  8
               . Prin Decizia de punere în aplicare (UE) 2018/485 a Consiliului
                  9
               , Danemarca a fost autorizată să aplice măsura specială de la 1 ianuarie 2018 până la 31 decembrie 2020.
            
            
               (5)Măsura ar permite persoanelor impozabile care au înregistrat un vehicul ca fiind destinat exclusiv scopurilor profesionale să folosească vehiculul pentru scopuri private și să calculeze baza de impozitare corespunzătoare operațiunii asimilate unei prestări de servicii în conformitate cu articolul 75 din Directiva 2006/112/CE aplicând o rată forfetară zilnică și evitând astfel pierderea dreptului de a deduce TVA-ul achitat pentru costul de achiziționare a vehiculului.
            
            
               (6)Metoda de calcul simplificată ar trebui să fie limitată totuși la douăzeci de zile de utilizare în scopuri personale pentru fiecare an calendaristic, iar cuantumul forfetar al TVA-ului care urmează să fie plătit ar trebui stabilit la 40 DKK pentru fiecare zi de utilizare în scopuri private. Acest cuantum a fost stabilit de guvernul danez pe baza analizei statisticilor naționale.
            
            
               (7)Această măsură, care ar trebui să se aplice vehiculelor utilitare ușoare cu o masă totală maximă autorizată de trei tone, urmărește să simplifice obligațiile în materie de plată a TVA-ului ale persoanelor impozabile care utilizează ocazional în scopuri private vehicule care au fost înregistrate exclusiv pentru utilizare în scopuri profesionale, simplificând astfel procedura de colectare a TVA-ului. Cu toate acestea, o persoană impozabilă va putea în continuare să opteze pentru a înregistra un vehicul utilitar ușor ca fiind destinat utilizării atât în scopuri profesionale, cât și private. Acționând astfel, persoana impozabilă ar pierde dreptul de deducere a TVA-ului achitat pentru costul de achiziționare a vehiculului, însă nu ar trebui să plătească taxa sub forma unei rate zilnice forfetare pentru utilizarea vehiculului în scopuri private.
            
         
         
            
               (8)Autorizarea unei măsuri ce permite persoanelor impozabile care utilizează ocazional în scopuri private vehicule înregistrate doar pentru scopuri profesionale să nu își piardă complet dreptul de a deduce TVA-ul impus anterior pentru vehiculele respective se înscrie în logica normelor generale în materie de deducere prevăzute prin Directiva 2006/112/CE.
            
            
               (9)Autorizarea trebuie să fie valabilă pentru o perioadă limitată și, prin urmare, să expire la 31 decembrie 2023.
            
            
               (10)În cazul în care solicită o nouă prelungire a măsurii de derogare după data de 31 decembrie 2023, Danemarca trebuie să transmită Comisiei un raport, împreună cu cererea de prelungire, până la 31 martie 2023.
            
            
               (11)Derogarea va avea doar un efect neglijabil asupra valorii globale a încasărilor din TVA colectate în etapa de consum final și nu va avea niciun impact negativ asupra resurselor proprii ale Uniunii care provin din TVA.
            
            
               (12)Prin urmare, Decizia de punere în aplicare (UE) 2018/485 trebuie modificată în consecință,
            
            
               ADOPTĂ PREZENTA DECIZIE: 
            
            
               Articolul 1
            
            
               La articolul 3 din Decizia de punere în aplicare (UE) 2018/485, al doilea și al treilea paragraf se înlocuiesc cu următorul text:
            
            
               „Se aplică de la 1 ianuarie 2018 până la duminică, 31 decembrie 2023.
            
            
               Orice cerere de prelungire a măsurii prevăzute în prezenta decizie se transmite Comisiei până la 31 martie 2023 și este însoțită de un raport care include o reexaminare a măsurii.”.
            
            
               Articolul 2
            
            
               Prezenta decizie se adresează Regatului Danemarcei.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 347, 11.12.2006, p. 1.
               
               
                  
                     (2)
                  
                        JO L 81, 23.3.2018, p. 13-14.
               
               
                  
                     (3)
                  
                        JO L 202, 28.7.2012, p. 24-25.
               
               
                  
                     (4)
                  
                        JO L 159, 25.6.2015, p. 66-67. 
               
               
                  
                     (5)
                  
                        COM (2004) 728 final - Propunere de directivă a Consiliului de modificare a Directivei 77/388/CEE în vederea simplificării obligațiilor în materie de taxă pe valoarea adăugată (JO C 24, 29.1.2005, p.10), retrasă la 21 mai 2014
                  
                  (JO C 153, 21. 05. 2014, p. 3). 
               
               
                  
                     (6)
                  
                        JO L 347, 11.12.2006, p. 1.
               
               
                  
                     (7)
                  
                        JO L 202, 28.7.2012, p. 24-25.
               
               
                  
                     (8)
                  
                        JO L 159, 25.6.2015, p. 66-67. 
               
               
                  
                     (9)
                  
                        JO L 81, 23.3.2018, p. 13-14.